GeForce GTX 1650 Super -näytönohjaimen yksityiskohdat paljastettiin - Muropaketti.com
28.10.2019 10:35 | Muropaketin toimitus
Marraskuussa julkaistavassa GeForce GTX 1650 Super -näytönohjaimessa myös grafiikkapiiri saa päivityksen. CUDA-ydinten määrä nousee 1280 kappaleeseen.
Nvidia on paljastanut tulevan GeForce GTX 1650 Super -näytönohjaimen speksit. Spekulaatioiden kohteena ollut grafiikkapiiri saa kuin saakin päivityksen.
Uudesta mallista löytyy karsittu TU116-grafiikkapiiri, jossa on 1280 CUDA-ydintä. Sama määrä CUDA-ytimiä on käytössä muun muassa GeForce GTX 1060 -näytönohjaimessa. Laskentayksikköjen määrä kasvaa 56 kappaleesta 80 kappaleeseen. Rasterointikanavien määrä pysyy samassa 32 kappaleessa.
Grafiikkapiirin kellotaajuuksissa nähdään myös pieni korotus edeltäjään nähden. Peruskellotaajuus on 1530 megahertsiä ja boost-kellotaajuus 1725 megahertsiä. GeForce GTX 1650 -näytönohjaimen referenssiarvot ovat 1485 ja 1665 megahertsiä. GeForce GTX 1650 Super -näytönohjaimen TDP-arvo kohoaa 100 wattiin edeltäjän 75 watista.
Näytönohjaimen julkaisu on vahvistettu tapahtuvan 22. marraskuuta. Hintaa ei ole toistaiseksi vahvistettu.